Vi har haft et Isabella Penta 2012 på vores fastliggervogn hele denne sommer. Tiden nærmer sig hvor Penta'en må vige pladsen for vinterteltet, så her kommer en opsummering af vores erfaringer med forteltet, samt en vejledning i let og problemfri rengøring.
Isabella Penta er en klassiker, når det gælder fortelte. De er blevet produceret i mere end 25 år, og selvom det ydre design har gennemgået både store og små forandringer, så er konstruktionen den samme.
Konstruktionen er ganske enkel genial. Stellet er udformet, så at hvis f.eks. vinden trykker hårdt på forteltets ene side, så overføres trykket til hele forteltets stel, og trykket fordeles ud over hele forteltet. Man kan med en tilnærmelse sige, at Penta er selvudspændende. Det gør Penta super stærk og er ideel til brug i det til tider barske og blæsende vejr i Norden.
Vi har siddet inde og hygget i vores Penta i stormende kuling. Vi har kunne høre vinden, og vi kunne se at forteltet gav sig i vindstødene. Men teltdugen stod hele tide stramt og udspændt, og vi var ikke på noget tidspunkt nervøse for om forteltet ville give efter for vinden. Så der er ikke en finger at sætte på hverken stellet af stål eller Penta'ens konstruktion.
I 2012 tilbyder Isabella Penta forteltet i to versioner – nemlig Penta og Penta Concept. Stangsættet af stål og konstruktionen er den samme i begge versioner, men der er forskelle både hvad design og materialer angår.
Tilbage i 2011 blev Penta Concept præsenteret. Penta Concept fremstilles med teltdug i belagt polyester. Det er en meget rengørings- og vedligeholdsvenlig teltdug, men også en meget tæt teltdug. Dvs. den er ikke lige så åndbar som en teltdug, der er lavet af acryl.
Vi oplevede da også lidt problemer med dannelse af kondens i Penta Concept, men løste problemet med øget udluftning.
Vi har slet ikke haft problemer med kondensdannelse i Penta 2012. Vi må derfor konstatere at teltdugen i acryl ånder meget bedre end en teltdug af belagt polyester. Vi har heller ikke på noget tidspunkt følt at vores campingmøbler eller teltets sider har virket fugtige.
Man kan styre udluftningen enten gennem to små åbninger med myggenet i hvert hjørne af forteltet. Disse åbninger kan stå åbne selv i regnvejr, da tagets udhæng sørger for at der ikke trænger vand ind. Vi har disse åbninger stående åbne altid, og det give fin udluftning. Desuden er der en stor lukbar åbning med myggenet i vinduet i den ene gavl.
Penta 2012 kommer i helt nye farver. I stedet for de meget traditionelle blå nuancer, er Penta 2012 designet i grå og brune nuancer.
Om man kan lide de nye farver eller ej, er en smagssag. Men vi synes nu, at Penta 2012 er det diskret og elegant fortelt, der udstråler både kvalitet og eksklusivitet. Vi har dagligt været ud for at forbi-passerende campister er stoppet op foran vores fortelt og kommenteret farverne og designet meget positivt.
Tonede ruder – ikke altid lige smart
Penta 2012 har fået tonede ruder. De mørke ruder øger det eksklusive udseende, og dæmper lyset hvis solen stråler lige ind på teltet. Selvom ruderne er tonede, går de ikke teltet mørkt indvendigt. Der er stadig masser af lys inde i teltet.
Alt efter hvordan lyset falder på vinduerne, kan det være svært for folk udenfor at se ind gennem vinduerne. Vi har tit været ude for at folk er gået forbi vores telt uden at hilse på – alene fordi de ikke kunne se os inde i forteltet. Det kan selvfølgelig være udmærket i nogle situationer, men vi oplevede det som lidt irriterende.
Om aften når det var mørkt ude og vi havde lyset tændt i forteltet, kunne vi slet ikke se hvad der foregik uden for teltets vinduer. Til gengæld kunne alle forbipasserende se os ganske tydeligt.
Et klart minus ved de tonede ruder er, at støv og snavs ses med det samme på ruderne. De virker hurtigt grumsede og snavsede, og man må tørre dem af ofte.
Vi har endnu ikke helt overgivet os til de tonede ruder i forteltet. De er flotte, men måske ikke så praktiske.
Vores Penta 2012 har nu været oppe siden april måned, og vi har ikke brugt særlig megen tid på rengøring af teltet. Pga. vores rejser har vores fastliggervogn stået ubeboet i flere uger ad gangen. Det kunne efterhånden ses på forteltet, hvor snavs og møg efterhånden havde sat sig på sider udhæng og tag.
Faktisk var vi lidt bekymrede over farven på kantbånd ved græskanten. Før i tiden havde det været hvidt, men i 2012 kom det i en grå nuance for at græs o.l. ikke så let skulle misfarve båndet. Men nu så det nærmest ud som om at den grå farve skallede af. Heldigvis viste det sig at misfarvningen kun skyldtes snavsede belægninger, hvilke let kunne fjernes.
Vi havde været spændte på at se, om teltdugen af acryl ville være ligeså let at gøre ren som teltdugen af belagt polyester, som Penta Concept leveres med. Teltet burde kunne rengøres med rent vand, imprægneringsvæske, en børste og et par klude, så det satte vi os for at prøve af.
Vinduerne, tagets udhæng, og teltets sider blev rengjort med en blød børste og tørret af med rent, koldt vand. Mere skulle der ikke til for at fjerne al snavs og gøre teltet rent.
De belagte paneler mellem græskant og vinduer tåler en lidt mere hårdhændet rengøring. Det kan hurtigt blive nødvendigt, når der har været snegle på besøg som her. Heldigvis er spor efter snegle lette at fjerne med imprægneringsvæske.
Hvis imprægneringsvæsken skulle komme på vinduerne, så sker der ikke noget ved det. Men det er vigtig at man tørrer/polerer vinduet med en tør klud eller et viskestykke med det samme. I modsat fald kan imprægneringsvæsken sætte nogle grimme mærker på vinduet.
Vores Penta 2012 har et omløbsmål på 1225 og er et af de største fortelte i Isabellas program. På trods af teltets størrelse tog det ikke mere end ca. 1 times tid at rengøre forteltet udvendigt. Det er nogenlunde den samme tid, vi brugte på at rengøre vores Penta Concept sidste år. Så vi kan altså ikke se nogen nævneværdig forskel i den tid, det tager at rengøre hhv. en Penta med dug i acryl i forhold til et tilsvarende med en dug i belagt polyester.
Det skal i den forbindelse nævnes, at vi i år havde fået fjernet nogle af de birketræer, der sidste år stod tæt på campingvognen. Vi havde derfor ikke så store problemer med alger og grønne belægninger på forteltet i år i forhold til sidste år.
Måske er Penta Concept en anelse lettere at vedligeholde og rengøre end Penta 2012, men det er ikke meget. Til gengæld ånder acryldugen i Penta 2012 så meget bedre end teltdugen i en Penta Concept, og man undgår problemer med kondensdannelse.
Om man vælger at anskaffe sig en Penta Concept eller en Penta 2012 vil i sidste ende nok blive et valg mellem de to teltes design og farver. Er man til de kølige blå nuancer, skal man have en Concept. Er man til mere varme farver, skal man vælge en Penta 2012. Vi er stadig uenige om hvilken af de to design, vi synes bedst om. Funktionelt at Penta'en nok et lidt bedre telt en Penta Concept, men det er med så små marginaler at det ikke kan tælle med ved valg af model.
Når alt kommer til alt er Penta – og det uanset om det er en Concept eller ej – et fantastisk fortelt. Det er stærk, stabilt, lyst, rummeligt og i en usædvanlig høj kvalitet. Det er ikke uden grund at det har været fremstillet i mere end 25 år og stadig den dag i dag er et af sæsoncampisternes foretrukne fortelte.